Fond za zaštitu depozita

Podgorica, 16.05.2023. godine

**Održana XXXIV sjednica Upravnog odbora Fonda za zaštitu depozita**

Upravni odbor Fonda za zaštitu depozita održao je tridesetčetvrtu sjednicu, kojom je predsjedavao predsjednik Upravnog odbora Fonda Vesko Lekić.

Upravni odbor Fonda je razmotrio Mišljenje i Izvještaj nezavisnog revizora, Društva za reviziju „BDO“ d.o.o. Podgorica, koje je obavilo reviziju finansijskih iskaza Fonda za 2022. godinu i konstatovao da: „po Mišljenju nezavisnog revizora, finansijski izvještaji Fonda prikazuju istinito i objektivno, po svim materijalno značajnim pitanjima, finansijsku poziciju Fonda na dan 31. decembar 2022. godine, kao i rezultate njegovog poslovanja i tokove gotovine za period od 1. januara do 31. decembra 2022. godine, u skladu sa računovodstvenim propisima važećim u Crnoj Gori”.

Upravni odbor Fonda je razmotrio i usvojio Godišnji izvještaj o radu Fonda za zaštitu depozita za 2022. godinu konstatujući da je isti sadržajan, sveobuhvatan i dobro koncipiran i da u potpunosti prenosi aktivnosti Fonda u prethodnoj godini. Upravni odbor je takođe konstatovao da Godišnji izvještaj daje informacije o sistemu zaštite depozita, realizaciji isplate garantovanih depozita deponentima banaka nad kojim je otvoren stečajni postupak, nivou i strukturi pojedinih kategorija depozita, izloženosti Fonda prema kreditnim institucijama, nivou pokrivenosti garantovanih depozita, aktivnostima Fonda u 2022. godini i finansijskom poslovanju Fonda u 2022. godini.

Upravni odbor Fonda je razmotrio izvještaj o visini ukupnih depozita, visini garantovanih depozita u bankarskom sistemu Crne Gore i stanju sredstava Fonda na 31.03.2023. godine. Konstatovano je da ukupna sredstva Fonda na 31.03.2023. godine iznose 153,68miliona eura, ukupni depoziti iznose 5,19 milijardi eura, a garantovani depoziti iznose 1,93 milijarde eura.